ΑΠΟΦΑΣΗ ΤΗΣ ΕΠΙΤΡΟΠΗΣ

της 10ης Αυγούστου 1999

σχετικά με χρηματοδοτική συμμετοχή της Κοινότητας στην εξάλειψη του καταρροϊκού πυρετού των προβάτων στην Ελλάδα σε περίπτωση νέας εισβολής της ασθένειας

[κοινοποιηθείσα υπό τον αριθμό Ε(1999) 2622]

(Το κείμενο στην ελληνική γλώσσα είναι το μόνο αυθεντικό)

(1999/559/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα(1), όπως τροποποιήθηκε τελευταία από την απόφαση 94/370/ΕΚ(2), και ιδίως το άρθρο 6,

Εκτιμώντας:

(1) ότι, από τα τέλη Οκτωβρίου έως τις αρχές Δεκεμβρίου του 1998, καταγράφηκαν κρούσματα καταρροϊκού πυρετού των προβάτων στις νήσους Ρόδο, Κω και Λέρο του νομού Δωδεκανήσων και στο νομό Σάμου·

(2) ότι τα κρούσματα αυτά οφείλονταν σε ανεμόφερτους μολυσμένους φορείς από το εξωτερικό·

(3) ότι οι ελληνικές αρχές έλαβαν μέτρα επείγοντος χαρακτήρα και ότι η χρηματοδοτική συμμετοχή της Κοινότητας στο κόστος των εν λόγω μέτρων καθορίστηκε με την απόφαση 1999/221/ΕΚ της Επιτροπής(3)·

(4) ότι με την απόφαση 1999/293/ΕΚ της Επιτροπής, της 29ης Απριλίου 1999(4) καθορίστηκαν τα προληπτικά μέτρα που αφορούν τις μετακινήσεις ζώντων ζώων ευπρόσβλητων ειδών και ορισμένων προϊόντων τους στις εν λόγω περιφέρειες·

(5) ότι τα τελευταία κλινικά κρούσματα καταρροϊκού πυρετού των προβάτων καταγράφηκαν στις αρχές Δεκεμβρίου 1998·

(6) ότι είναι σκόπιμο να εγκατασταθεί σύστημα προειδοποίησης ώστε να εντοπισθεί το ταχύτερο δυνατό οποιαδήποτε νέα ανάπτυξη του ιού προερχόμενου από το εξωτερικό·

(7) ότι, σε περίπτωση επανεμφάνισης της ασθένειας, είναι αναγκαίο να ληφθούν μέτρα έκτακτης ανάγκης για να προληφθεί η περαιτέρω εξάπλωσή της, εξαλείφοντας την πηγή του ιού·

(8) ότι, για τα βοοειδή, η εξάλειψη αυτή επιτυγχάνεται με την καταστροφή των ορομετατραπέντων ζώων-δεικτών και των οροαρνητικών ζώων που διατηρούνται στην ίδια εκμετάλλευση·

(9) ότι, για τα αιγοπρόβατα, η εξάλειψη αυτή επιτυγχάνεται με την καταστροφή των αγελών στις οποίες αποδεδειγμένα εκδηλώθηκε η ασθένεια·

(10) ότι αυτά τα μέτρα εξάλειψης δεν ανταποκρίνονται σε κατάσταση επιδημίας και θα πρέπει να επανεξετασθούν σε περίπτωση που προκύψει παρόμοια κατάσταση·

(11) ότι η εκδήλωση δέκα κρουσμάτων στην ίδια νήσο θα πρέπει να θεωρηθεί κατάσταση επιδημίας·

(12) ότι είναι σκόπιμο να συνεχισθούν οι ενέργειες που αποσκοπούν στη μείωση του πληθυσμού των φόρων, συγκεντρώνοντας τις ενέργειες αυτές στις τοποθεσίες που είναι ιδιαίτερα ευνοϊκές για την αναπαραγωγή των φορέων·

(13) ότι τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η Ελλάδα, με ισχύ από την 1η Ιουλίου 1999, προβαίνει στη σύσταση ομάδων ζώων δεικτών στις τοποθεσίες αυτές που είναι περισσότερο εκτεθειμένες στον κίνδυνο νέας εισβολής της αθένειας. Οι ομάδες αυτές συστήνονται ως εξής:

- δέκα ομάδες από πέντε ζώα στη Ρόδο και την Κω,

- πέντε ομάδες από πέντε ζώα στη Σάμο,

- δύο ομάδες από πέντε ζώα στη Λέρο.

Η Ελλάδα διαβιβάζει στην Επιτροπή, πριν από την 1η Αυγούστου 1999, χάρτη των εν λόγω περιφερειών στον οποίο υποδεικνύονται οι επιλεγείσες τοποθεσίες.

Τα ζώα-δείκτες υποβάλλονται σε ορολογική δοκιμασία κάθε δεκαπέντε ημέρες και η οποιαδήποτε ορομετατροπή ανακοινώνεται αμέσως στην Επιτροπή και τα κράτη μέλη.

Άρθρο 2

Η Ελλάδα διασφαλίζει την καταστροφή:

- όλων των ορομετατραπέντων ζώων-δεικτών και των οροαρνητικών ζώων που διατηρούνται στην ίδια εκμετάλλευση ή εκμεταλλεύσεις,

- όλων των προβάτων σε αγέλες με την οποιαδήπατε αποδεδειγμένη εκδήλωση του καταρροϊκού πυρετού των προβάτων.

Άρθρο 3

Η Ελλάδα οργανώνει εκστρατεία καταπολέμησης του πληθυσμού των φορέων ραντίζοντας με εντομοκτόνο όλους τους χώρους αναπαραγωγής του Culicoides imicola πλησίον εκμεταλλεύσεων όπου διατηρούνται ή εκτρέφονται βοοειδή.

Άρθρο 4

Η χρηματοδοπκή συμμετοχή της Κοινότητας στο κόστος των μέτρων που αποσκοπούν στον ταχύτερο δυνατό εντοπισμό οποιασδήποτε εισβολής του ιού του καταρροϊκού πυρετού των προβάτων και τα οποία έχουν τεθεί σε εφαρμογή μέχρι τις 15 Σεπτεμβρίου 1999 καθορίζεται, μέχρις ανωτάτου ποσού 0,3 εκατομμυρίων ευρώ, στο:

- 50 % των δαπανών που πραγματοποιήθηκαν για ορολογικές αναλύσεις βοοειδών-δεικτών σύμφωνα με το άρθρο 2,

- 50 % των δαπανών που πραγματοποίησε η Ελλάδα στο πλαίσιο της αποζημίωσης των ιδιοκτητών για τη σφαγή των αγελών στις οποίες αποδεδειγμένα εκδηλώθηκε η ασθένεια και την καταστροφή των ορομετατραπέντων βοοειδών-δεικτών και εκμεταλλεύσεις,

- 50 % των δαπανών που πραγματοποίησε η Ελλάδα στο πλαίσιο της αποζημίωσης των ιδιοκτητών για τη σφαγή και την καταστροφή των αγελών προβάτων στις οποίες αποδεδειγμένα εκδηλώθηκε η ασθένεια έως δέκα κατ' ανώτατο όριο ανά νήσο,

- 50 % των δαπανών που πραγματοποίησε η Ελλάδα στο πλαίσιο της απεντόμωσης των χώρων αναπαραγωγής των φορέων,

- 50 % των δαπανών που πραγματοποίησε η Ελλάδα στο πλαίσιο ενεργειών μετά τις 8 Ιανουαρίου 1999 αναγκαίων για το πρόγραμμα ορολογικής πρακολούθησης που προβλέπεται στο παράρτημα της απόφασης 1999/221/ΕΚ.

Άρθρο 5

1. Η χρηματοδοτική συμμετοχή της Κοινότητας χορηγείται μετά την υποβολή των δικαιολογητικών εγγράφων.

2. Τα δικαιολογητικά έγγραφα που προβλέπονται στην παράγραφο 1 πρέπει να περιλαμβάνουν:

α) επιδημιολογική έκθεση για κάθε εκμετάλλευση όπου πραγματοποιήθηκαν σφαγές·

β) χρηματοδοτική έκθεση που περιλαμβάνει ιδίως:

- για αποζημιώσεις, τον κατάλογο των δικαιούχων και τη διεύθυνσή τους, τον αριθμό, τα είδη και τις κατηγορίες των ζώων που εσφάγησαν, την ημερομηνία της σφαγής, το καταβληθέν ποσό (άνευ ΦΠΑ) και την ημερομηνία της πληρωμής,

- για άλλα μέτρα που καλύπτονται από τη χρηματοδοτική συμμετοχή της Κοινότητας, κατάλογο των δαπανών, συμπεριλαμβανομένης της περιγραφής του μέτρου και την ημερομηνία της πληρωμής,

γ) έκθεση που εγγυάται την εφαρμογή των μέτρων που προβλέπονται στα άρθρα 1, 2 και 3.

Άρθρο 6

Η αίτηση πληρωμής, συνοδευόμενη από τα δικαιολογητικά έγγραφα που αναφέρονται στο άρθρο 5, υποβάλλεται στην Επιτροπή πριν από την 1η Μαρτίου 2000.

Άρθρο 7

1. Η Επιτροπή, σε συνεργασία με τις αρμόδιες εθνικές αρχές, δύναται να διενεργήσει επιτόπιους ελέγχους, για να βεβαιωθεί σχετικά με την εφαρμογή των μέτρων και των πραγματοποιούμενων δαπανών.

Η Επιτροπή ενημερώνει τα κράτη μέλη για το αποτέλεσμα των πραγματοποιηθέντων ελέγχων.

2. Τα άρθρα 8 και 9 του κανονισμού (ΕΟΚ) αριθ. 729/70 του Συμβουλίου(5), εφαρμόζονται τηρουμένων των αναλογιών.

Άρθρο 8

Η παρούσα απόφαση θα αποτελέσει αντικείμενο επανεξέτασης, με πρωτοβουλία της Ελλάδας ή της Επιτροπής, εάν η κατάσταση αιτιολογεί την εφαρμογή νέων μέτρων και ιδίως σε περίπτωση επιδημικής κατάστασης.

Άρθρο 9

Η παρούσα απόφαση απευθύνεται στην Ελληνική Δημοκρατία.

Βρυξέλλες, 10 Αυγούστου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 224 της 18.8.1990, σ. 19.

(2) ΕΕ L 168 της 2.7.1994, σ. 31.

(3) ΕΕ L 82 της 26.3.1999, σ. 44.

(4) ΕΕ L 114 της 1.5.1999, σ. 55.

(5) ΕΕ L 94 της 28.4.1970, σ. 13.